Diari Oficial de la Generalitat Valenciana


Sumari del DOGV 9752, del 26-12-2023 (2023/13677)

RESOLUCIÓ de 21 de desembre de 2023, de la Sotssecretaria de la Vicepresidència Segona i Conselleria de Serveis Socials, Igualtat i Habitatge per la qual s'establixen les bases de la convocatòria d'un lloc de treball de direcció de programes per a la gestió dels fons europeus.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9752

Data del DOGV
:   26-12-2023

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2023/13982


Data del document
:   21-12-2023

Organisme emissor
:   Vicepresidència Segona i Conselleria de Serveis Socials, Igualtat i Habitatge

Tipus de document
:   Resolució

Descriptors 

:   * Vicepresidència Segona i Conselleria de Serveis Socials, Igualtat i Habitatge

RESOLUCIÓ de 21 de desembre de 2023, de la Sotssecretaria de la Vicepresidència Segona i Conselleria de Serveis Socials, Igualtat i Habitatge per la qual s'establixen les bases de la convocatòria d'un lloc de treball de direcció de programes per a la gestió dels fons europeus. [2023/13056]  
Vist el Reial decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència.   
  
Vist el que s'establix en l'article 28 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19, decret mitjançant el qual s'aprova la possibilitat de contractar personal per a ocupar llocs de direcció de programes per a la gestió d'estos fons i pel qual s'establixen els criteris suficients per a determinar les condicions de la seua incorporació.  
Vist el Decret 121/2021, de 17 de setembre, del Consell, de determinació de retribucions de les direccions de programes vinculats al Pla de recuperació, transformació i resiliència.   
Vist el Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Púbic.  
  
Vistos els acords recollits en el conveni subscrit entre el Ministeri de Drets Socials i Agenda 2030 i la Comunitat Valenciana, publicat en el Boletín Oficial del Estado de 23 d'octubre de 2021; en la Conferència Sectorial d'Igualtat del dia 19 d'abril de 2021, publicat en el Boletín Oficial del Estado el 17 de juliol de 2021, i en el Reial decret 938/2021, de 26 d'octubre, pel qual es regula la concessió directa de subvencions del Ministeri d'Inclusió, Seguretat Social i Migracions en l'àmbit de la inclusió social.  
Vist que estos acords suposen un increment de la gestió de recursos econòmics, ateses les competències assignades a la Vicepresidència Segona i Conselleria de Serveis Socials, Igualtat i Habitatge en el Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat (DOGV núm. 9647 de 25.07.2023), i en el Decret 123/2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge.  
Vistes les exigències de gestió àgil i els terminis establits en el Reial decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència, així com el Reglament (UE) 2021/241, del Parlament Europeu i del Consell, pel qual s'establix el Mecanisme de recuperació i resiliència (MRR), publicat el 18 de febrer en el Diario Oficial de la Unión Europea i l'Instrument de recuperació i resiliència, aprovat per Reglament (UE.2020/2094, del Consell, de 14 de desembre, on es regulaven els coneguts com a fons europeus Next Generation EU, resolc:  
  
  
Únic   
Aprovar les bases que regiran la present convocatòria que figuren en l'annex d'esta resolució i convocar per a la seua provisió el lloc que s'indica en este annex.   
  
Contra esta resolució, que posa fi a la via administrativa, de conformitat amb el que s'establix en l'article 114 de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar:   
a) Directament, un recurs contenciós administratiu davant els jutjats contenciosos administratius de València o davant els jutjats contenciosos administratius en la circumscripció dels quals tinga la persona demandant el seu domicili, en el termini de dos mesos comptats a partir de l'endemà de la seua publicació en el Diari Oficial de la Generalitat Valenciana, de conformitat amb el que es disposa en els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.   
b) Potestativament, un recurs de reposició davant el mateix òrgan que ha dictat l'acte, en el termini d'un mes a comptar des de l'endemà de la seua publicació en el Diari Oficial de la Generalitat Valenciana, de conformitat amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això, sense perjudici que les persones interessades puguen exercitar qualsevol altra via que consideren oportuna.  
  
València, 21 de desembre de 2023. - La sotssecretària de la Vicepresidència Segona i Conselleria de Serveis Socials, Igualtat i Habitatge: Mª Luisa Mediavilla Cruz.  
  
  
  
ANNEX   
Bases i convocatòria d'un lloc de trball de direcció de programes per a la gestió dels fons europeus  
  
Primera. Objecte de la convocatòria   
L'objecte de la present convocatòria és la selecció de dues persones per a cobrir un lloc de direcció de programes vinculats al Pla de recuperació, transformació i resiliència en la Vicepresidència Segona i Conselleria de Serveis Socials, Igualtat i Habitatge, d'acord amb els principis de mèrit, capacitat, idoneïtat, publicitat i concurrència.   
  
  
Segona. Modalitat contractual   
El contracte de direcció de programes objecte d'esta convocatòria, qualificat d'alta direcció, es regirà pel Reial decret 1382/1985, d'1 d'agost, pel qual es regula la relació laboral de caràcter especial del personal d'alta direcció.   
  
Tercera. Duració del contracte   
El contracte de direcció de programes objecte de la present convocatòria tindrà una duració igual al període d'execució dels programes i amb un màxim de quatre anys, limitada a l'execució dels projectes finançats amb els fons procedents de l'instrument de recuperació denominat «Next Generation EU» que se li adscriuen, que finalitzarà el 31 de desembre de 2026, llevat que les tasques corresponents a esta execució i/o la seua justificació siguen ampliades pels organismes competents.  
  
  
Quarta. Dependència i funcions del lloc de treball   
1. Les direccions de programes vinculats al Pla de recuperació, transformació i resiliència objecte d'esta convocatòria dependran de la persona titular de la Vicepresidència Segona i Conselleria de Serveis Socials, Igualtat i Habitatge   
2. Les funcions dels llocs de direcció de programes seran les següents:  
- Coordinar la tramitació dels fons assignats propis o externs en el marc de les polítiques de recuperació, així com totes aquelles tasques relacionades amb la gestió dels fons.  
- Fixar objectius concrets per al programa assignat d'acord amb els objectius estratègics que establisca la Conselleria.  
- Planificar el programa des de l'inici fins a la finalització, incloent-hi terminis, fites i processos.  
- Elaborar, amb caràcter previ, l'estratègia de direcció i execució del programa, que serà aprovada per l'òrgan titular i que formarà part del compromís de gestió.  
- Iniciar el programa i impulsar les actuacions necessàries per a la seua execució.  
- Controlar periòdicament l'execució del programa i adequar les actuacions incloses en este, si fora necessari, per a garantir i optimitzar la seua execució.  
- Proposar les millores necessàries per a l'assoliment dels objectius del programa.   
- Coordinar i col·laborar amb els centres gestors i directius en el desenvolupament del programa.  
- Coordinar-se amb els òrgans directius responsables de l'acció de govern i participar en les comissions de coordinació, avaluació i seguiment que es convoquen.  
- Assessorar la Sotssecretaria en relació amb l'elaboració d'instruccions.  
- Informar els òrgans superiors sobre el progrés i l'execució del programa, i emetre els informes detallats que resulten necessaris.  
- Assegurar una comunicació interna fluida i adequada als fins del programa.  
- Elaborar o supervisar el pressupost necessari per a l'execució del programa.  
- Conéixer minuciosament la normativa aplicable en el programa.  
- Aquelles altres funcions que li siguen assignades per estar determinades en normes referides a la gestió de fons propis de les convocatòries.  
  
Quinta. Objectius exigits a la direcció de programes   
La persona encarregada de la direcció de programes objecte d'esta convocatòria haurà de complir els objectius que s'establisquen en el contracte d'alta direcció.  
  
Sexta. Avaluació, desenvolupament de les funcions i retribucions   
1. El director o directora de programes de fons europeus se sotmetrà a una avaluació semestral en relació amb els objectius temporals intermedis i finals fixats per la Vicepresidència Segona i Conselleria de Serveis Socials, Igualtat i Habitatge.   
A més, haurà de presentar anualment una memòria sobre els resultats de gestió i grau de compliment d'objectius fixats. Esta memòria serà avaluada per la Vicepresidència Segona i Conselleria de Serveis Socials, Igualtat i Habitatge.  
2. El director o directora de programes de fons europeus tindrà una jornada laboral de 40 hores setmanals de treball efectiu de mitjana en còmput anual. Per raó de les seues funcions, tindrà obligació de prestar servicis en una altra jornada quan la realització de reunions i altres activitats relacionades amb les responsabilitats inherents al lloc així ho demanen o, quan la dinàmica pròpia d'este requerisca una jornada diferent o superior a l'ordinària. Pels servicis prestats que excedisquen l'horari normal d'oficina no percebrà cap retribució per cap concepte. Les persones que ocupen els llocs de direcció de programes tindran dedicació exclusiva en la seua funció, que serà incompatible amb l'exercici de qualsevol professió retribuïda, llevat que s'autoritze expressament en el marc de la normativa d'incompatibilitats. El director o directora de programes tindrà dret a gaudir de vint-i-dos dies hàbils retribuïts amb caràcter anual o, si és el cas, a la corresponent part proporcional pel temps de prestació de servicis.   
  
3. Les retribucions de les persones que ocupen els llocs de direcció de programes es regiran pel que es disposa en el Decret 121/2021, de 17 de setembre, del Consell, de determinació de retribucions de les direccions de programes vinculats al Pla de recuperació, transformació i resiliència. En este sentit, les retribucions es distribuiran en un 88 % fix i un 12 % variable, que es percebrà en funció del compliment d'objectius.  
  
  
Sèptima. Requisits de participació  
Les persones candidates hauran de reunir el dia de finalització del termini de presentació de sol·licituds, i mantindre fins al moment de la formalització del contracte de treball, els següents requisits, tal com es recull en el Reial decret legislatiu 5/2015, de 30 d'octubre, pel qual s'aprova el TREBEP:  
- Tindre la nacionalitat espanyola, d'algun dels estats membres de la Unió Europea, o una nacionalitat inclosa en l'àmbit d'aplicació dels tractats internacionals subscrits per la Unió Europea i ratificats per Espanya en els quals siga aplicable la lliure circulació de persones treballadores. Les persones treballadores amb residència legal a Espanya que no estiguen incloses en els supòsits anteriors.  
- Estar en possessió d'un títol superior universitari o en condicions d'obtindre'l en la data de finalització del termini de presentació de les sol·licituds. Els estudis universitaris han de correspondre a titulacions oficialment reconegudes pel Ministeri d'Educació i Formació Professional. Les persones aspirants amb titulacions obtingudes en l'estranger han d'acreditar que estan en possessió de la corresponent convalidació o de la credencial que n'acredite, si és el cas, l'homologació. Este requisit no és aplicable a les persones aspirants que hagen obtingut el reconeixement de la seua qualificació professional, en l'àmbit de les professions regulades, a l'empara de les disposicions de dret comunitari.  
  
- Tindre complits els díhuit anys i no excedir l'edat màxima de jubilació forçosa.  
- Posseir capacitat funcional per a l'acompliment de les tasques.  
- No haver sigut separat o separada mitjançant expedient disciplinari del servici de qualsevol de les administracions i organismes públics vinculats o dependents d'estes, o dels organismes constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial ferma.  
- No haver sigut condemnat o condemnada en els cinc últims anys en virtut de sentència ferma en processos judicials de qualsevol ordre relatius a reclamacions en matèria econòmica o financera. Este requisit s'acreditarà mitjançant l'aportació per la persona candidata de declaració responsable sobre este tema, degudament signada.  
- En el cas de ser nacional d'un altre Estat, no trobar-se inhabilitat o en situació equivalent, ni haver sigut sotmés a sanció disciplinària o equivalent que impedisca en el seu estat, en els mateixos termes, l'accés a l'ocupació pública.  
  
Octava. Mèrits d'adjudicació  
El procés selectiu es realitzarà mitjançant el sistema de valoració conjunta i global del currículum atenent criteris de mèrits, capacitat i idoneïtat, així com els coneixements especialitzats que s'aporten i l'entrevista que es realitze.  
Els mèrits objectius i raonats que es consideraran per a decidir l'adjudicació dels llocs de treball convocats són els següents:  
• Que la titulació acadèmica indicada com a requisit ho siga en una especialitat relacionada amb les funcions principals del lloc.  
• Estudis de postgrau o màster relacionats amb les funcions del lloc.  
  
• Disposar d'experiència en l'acompliment de llocs de direcció en l'àmbit economicofinancer i pressupostari en el d'una empresa o entitat de reconegut prestigi i solvència.  
• L'experiència en llocs de responsabilitat directiva en les àrees de gestió financera i pressupostària, comptabilitat, contractació i compres.  
  
• L'experiència professional en la gestió de recursos humans.  
• L'experiència professional en consultoria i auditoria economicofinancera.  
• L'experiència professional en llocs de responsabilitat directiva en empreses, institucions i organismes de l'àmbit de la convocatòria o del sector públic en l'àrea economicoadministrativa.  
• Coneixements d'anglés, que s'acreditaran mitjançant títols oficials, amb referència al marc europeu comú de referència per a les llengües.  
• Capacitat d'integració en l'estructura organitzativa de la Conselleria.  
  
Novena. Sol·licituds de participació  
1. La sol·licitud s'haurà de presentar de manera telemàtica en la seu electrònica de la Generalitat Valenciana, en l'adreça següent:  
https://www.gva.es/es/inicio/atencion\_ciudadano/buscadores/busc\_empleo\_publico/detalle\_oposiciones'id\_emp=96165 , mitjançant el model normalitzat disponible en esta.  
2. El termini per a la presentació de sol·licituds serà de deu dies hàbils i s'iniciarà el dia hàbil següent al de la publicació d'esta resolució en el Diari Oficial de la Generalitat Valenciana.  
  
Dècima. Documentació que ha d'acompanyar-se a la sol·licitud  
Juntament amb la sol·licitud, s'ha d'aportar la documentació següent:  
a) Currículum detallat, en el qual hauran d'especificar-se les dates concretes d'inici i fi de cada experiència professional, així com les funcions realitzades, redactat en qualsevol de les dues llengües oficials en el territori valencià.  
b) Documentació acreditativa del títol oficial exigit o fotocòpia del document de sol·licitud d'este. En el cas de titulacions obtingudes en l'estranger, s'ha de presentar la credencial de la seua homologació.  
c) Informe de la vida laboral actualitzat. En cas que no puga facilitar-se l'anterior informe de vida laboral, podran admetre's com a substitutoris d'estos altres documents que justifiquen l'experiència aportada (certificats d'empresa, contractes, nòmines, etc.).  
d) Documentació acreditativa dels títols i diplomes dels cursos que esmenten en la seua candidatura, o certificats d'estos, amb indicació del nombre d'hores lectives.  
e) Experiència professional. A l'efecte de comprovació de l'experiència laboral requerida s'ha d'especificar, de la manera més detallada possible, l'activitat realitzada, així com el període o períodes continuats en què aquella es va desenvolupar, i per a això s'haurà d'aportar una còpia dels documents que aquell considere oportú per a acreditar l'experiència requerida en la convocatòria (contractes, certificats d'empresa. etc.), o altres documents on conste l'experiència exigida.  
f) Les persones aspirants amb diversitat funcional amb un grau de discapacitat igual o superior al 33 % hauran d'indicar-ho en la seua sol·licitud, per a la qual cosa hauran d'aportar la documentació acreditativa.  
No seran tinguts en compte per a la valoració de les candidatures, aquells mèrits al·legats que no s'hagen acreditat degudament.  
Les esmenes o les aportacions documentals posteriors a la presentació de la sol·licitud hauran de realitzar-se a través de l'adreça electrònica següent:  
https://www.gva.es/es/inicio/procedimientos'id\_proc=g18498  
L'òrgan responsable de la selecció podrà sol·licitar, en qualsevol moment del procés de selecció, l'acreditació de totes les dades que hagen sigut exposades en la sol·licitud referent a experiència professional anterior o qualsevol altra que considere oportuna i que hagen sigut o hagen de ser valorades.  
No posseir els requisits exigits en les bases de la convocatòria suposa l'exclusió de la persona candidata.  
  
Onze. Òrgan de selecció  
L'òrgan de selecció estarà constituït per:  
• La sotssecretària de la Vicepresidència Segona i Conselleria de Serveis Socials, Igualtat i Habitatge.  
• El director general de Coordinació Institucional de la Vicepresidència Segona i Conselleria de Serveis Socials, Igualtat i Habitatge.  
• La subdirectora del Gabinet Tècnic de la Vicepresidència Segona i Conselleria de Serveis Socials, Igualtat i Habitatge.  
  
Dotze. Comprovació del compliment dels requisits de participació  
  
Finalitzat el termini de presentació de sol·licituds, l'òrgan de selecció haurà d'analitzar les candidatures presentades per a determinar les persones admeses i excloses per a participar en el procés selectiu, en funció del compliment dels requisits establits en el perfil del lloc.   
  
Les persones aspirants excloses expressament, així com les que no apareguen en la llista provisional, disposaran d'un termini de cinc dies hàbils comptats a partir de l'endemà de la publicació de la llista provisional per a esmenar el defecte que haja motivat la seua exclusió o no inclusió expressa.  
Transcorregut el termini d'esmena, s'haurà de publicar la llista definitiva de les persones aspirants admeses i excloses del procés selectiu.  
  
Tant la llista provisional com la definitiva de persones admeses i excloses es publicaran en la seu de la Generalitat:  
https://www.gva.es/es/inicio/atencion\_ciudadano/buscadores/busc\_empleo\_publico/detalle\_oposiciones'id\_emp=96667 , i en la pàgina web de la Vicepresidència Segona i Conselleria de Serveis Socials, Igualtat i Habitatge.  
  
Tretze. Desenvolupament del procés de selecció  
1. El procés selectiu es desenvoluparà de la manera següent:  
1.1. Fase de valoració de mèrits i curricular.  
Es realitza per part de l'òrgan de selecció una valoració de mèrits i curricular, de manera global i conjunta, de la candidatura presentada per cada aspirant, en vista de l'experiència i dels mèrits tant professionals com acadèmics que hagen acreditat les persones aspirants segons la seua adequació al perfil del lloc.  
Una vegada que s'haja procedit a la valoració de l'experiència i els mèrits al·legats, l'òrgan de selecció haurà de convocar a l'entrevista a les persones candidates que es considere que poden optar a ocupar el lloc oferit.  
La llista de persones candidates que passen a la fase d'entrevista i la data d'esta s'ha de publicar en la seu electrònica de Generalitat https://www.gva.es/es/inicio/atencion\_ciudadano/buscadores/busc\_empleo\_publico/detalle\_oposiciones'id\_emp=96728 , i en la pàgina web de la Vicepresidència Segona i Conselleria de Serveis Socials, Igualtat i Habitatge.  
1.2. Fase d'entrevista.  
L'entrevista es realitza en presència de l'òrgan de selecció, que ha de comprovar, valorar i determinar els següents aspectes en relació amb les funcions del lloc a exercir:  
a) L'adequació de la formació, coneixements, experiència i altres requisits exigits.  
b) La competència, aptitud, habilitats i capacitats: directives, organitzatives, analítiques, de gestió d'equips humans i de comunicació.  
  
c) La capacitat d'adaptació i integració de la persona candidata en l'organització i en l'acompliment de la plaça convocada.  
Les persones candidates convocades per a la realització de l'entrevista hauran d'exhibir davant l'òrgan de selecció el corresponent document acreditatiu de la seua identitat (document nacional d'identitat, passaport o targeta de resident).  
L'òrgan de selecció adoptarà aquelles mesures que siguen necessàries per a permetre que totes les persones aspirants als llocs convocats puguen realitzar les entrevistes amb les mateixes oportunitats.  
2. Qualsevol informació o incidència relativa al procés de selecció es publicarà en la seu electrònica de la Generalitat https://www.gva.es/es/inicio/atencion\_ciudadano/buscadores/busc\_empleo\_publico/detalle\_oposiciones'id\_emp=96897 , i en la pàgina web de la Vicepresidència Segona i Conselleria de Serveis Socials, Igualtat i Habitatge.  
  
Catorze. Resolució de la convocatòria  
Finalitzat el procés selectiu, l'òrgan de selecció elevarà a la persona titular de la Vicepresidència Segona i Conselleria de Serveis Socials, Igualtat i Habitatge per a la seua resolució, mitjançant informe motivat, la proposta de la candidatura seleccionada per a l'acompliment del lloc de treball.  
La resolució haurà d'expressar l'exposició circumstanciada i justificada dels mèrits que segons la convocatòria han sigut considerats prioritaris per a elegir una persona candidata sobre les altres aspirants amb referència expressa dels coneixements, experiència, habilitats o aptituds determinants d'aquella.  
L'òrgan de selecció també pot elevar a la consideració de la persona titular de la conselleria, per a la seua aprovació, la declaració de deixar deserta la convocatòria, si considera que, després de la finalització de qualsevol de les fases del sistema o procés de selecció, cap persona candidata reunix el perfil idoni per a la seua cobertura.  
La resolució d'adjudicació dels llocs, i també, si és el cas, la que declare desert el procés selectiu, s'haurà de publicar en la seu electrònica de la Generalitat: https://www.gva.es/es/inicio/atencion\_ciudadano/buscadores/busc\_empleo\_publico/detalle\_oposiciones'id\_emp=96973 , i en la pàgina web de Vicepresidència Segona i Conselleria de Serveis Socials, Igualtat i Habitatge.  
  
Quinze. Justificació i adjudicació  
La persona candidata seleccionada haurà de ser convocada per a oferir-li el lloc i informar-la de les condicions laborals. Abans de la formalització del contracte, la persona seleccionada ha de presentar, en el termini màxim de cinc dies hàbils des de la seua designació, els documents següents:  
a) Declaració jurada o promesa de no haver sigut separada mitjançant expedient disciplinari del servici de qualsevol de les administracions públiques, ni trobar-se en inhabilitació absoluta o especial per a ocupacions o càrrecs públics per resolució judicial. En el cas de ser nacional d'un altre estat, hauran de presentar, a més de la declaració relativa a l'Estat espanyol, una declaració jurada o promesa de no trobar-se inhabilitada o en situació equivalent ni haver sigut sotmesa a sanció disciplinària o equivalent que impedisca, en el seu estat, en els mateixos termes l'accés a l'ocupació pública.  
b) Declaració de no trobar-se exercint cap altra activitat pública o privada que poguera requerir autorització o reconeixement previ de compatibilitat.  
c) Declaració responsable de no haver sigut condemnada en els cinc últims anys en virtut de sentència ferma en processos judicials de qualsevol ordre relatius a reclamacions en matèria econòmica i/o financera.  
  
d) Documents originals de les fotocòpies aportades al llarg del procés de selecció per al seu acarament.  
e) Certificat mèdic acreditatiu que la persona seleccionada no patix malaltia o limitació física o psíquica incompatible amb l'acompliment del lloc de treball.  
En el cas que la persona seleccionada no presentara en el termini màxim establit de cinc dies hàbils la documentació esmentada en esta base, l'òrgan de selecció presentarà a la persona titular de la Conselleria la proposta d'adjudicació de la plaça a la següent persona candidata finalista més qualificada, segons el que s'establix en la base huitena de la present convocatòria, i se seguiran a partir d'eixe moment els tràmits establits en este apartat.  
En cas de renúncia expressa de la persona seleccionada, l'òrgan de selecció actuarà de la mateixa manera.  
  
Setze. Règim de contractació i formalització del contracte  
La incorporació al lloc de treball s'efectuarà dins dels quinze dies hàbils següents al requeriment formal per part de la Vicepresidència Segona i Conselleria de Serveis Socials, Igualtat i Habitatge.  
  
La persona candidata seleccionada per a cobrir la plaça de personal directiu que es convoca, d'acord amb el que s'establix en l'article 13.4 del TREBEP, estarà sotmesa a la relació laboral de caràcter especial d'alta direcció, i haurà de subscriure en conseqüència un contracte de treball dels regulats en el Reial decret 1382/1985, d'1 d'agost, pel qual es regula la relació laboral de caràcter especial del personal d'alta direcció, segons el que s'establix en el Reial decret 451/2012, de 5 de març, pel qual es regula el règim retributiu dels màxims responsables i directius en el sector públic empresarial i altres entitats.  
  
El règim retributiu del lloc serà l'establit en el Decret 121/2021, dins dels límits fixats pels òrgans competents de la Generalitat Valenciana.  
  
Dèsset. Extinció del contracte  
El contracte de la persona designada com a director o directora de programa s'extingirà per les causes següents:  
1. Transcurs del termini per al qual va ser nomenada.  
2. De mutu acord de les parts.  
3. Per desistiment acordat per l'òrgan de selecció amb un preavís de quinze dies quan concórrega algun dels motius següents:  
a) Avaluació negativa de l'acompliment associada a l'incompliment dels objectius o resultats assignats al programa.  
b) Pèrdua de confiança que, entre altres motius, es podrà deure a les dificultats en la integració amb la resta del personal directiu i la seua alineació amb els objectius estratègics del departament.  
4. Per renúncia de la persona nomenada o contractada, amb un preavís de quinze dies.  
5. Per qualsevol altra causa prevista en el Reial decret 1382/1985 i tota altra normativa d'aplicació general.  
  
Díhuit. Protecció de dades  
1. La presentació de sol·licituds de participació en el present procés selectiu comporta el tractament de dades de caràcter personal en el marc del que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'estes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. La informació relativa al tractament de les dades de caràcter personal es troba disponible en el Registre d'Activitats de Tractament publicat en la pàgina web de la Conselleria. En concret, la informació bàsica del tractament és la següent:  
Nom del tractament: gestió de recursos humans.   
Identitat del responsable del tractament: persona titular de la Sotssecretaria de la Vicepresidència Segona i Conselleria de Serveis Socials, Igualtat i Habitatge.   
Finalitat del tractament: gestió d'expedients de personal i de registres de personal, inclosos expedients disciplinaris, d'accidents de treball, baixes per incapacitat temporal del personal de la Conselleria.  
  
Exercici de dret: pot exercitar el dret d'accés, rectificació, supressió, limitació, oposició i portabilitat de les seues dades de caràcter personal de manera presencial o telemàtica, de conformitat amb el que es preveu en l'enllaç següent: http://www.gva.es/es/proc19970.  
Reclamacions: sense perjudici de qualsevol altre recurs administratiu o acció judicial, qualsevol persona interessada té dret a presentar una reclamació en l'Agència Espanyola de Protecció de Dades si considera que el tractament de dades personals que l'afecten infringix la normativa en matèria de protecció de dades. Pot obtindre informació més detallada en l'enllaç següent:   
https://cindi.gva.es/es/proteccio-dades   
  
Dènou. Transparència  
1. Al present procés selectiu se li aplicarà el que es disposa en la Llei 19/2013, de 9 de desembre, de transparència, accés a la informació pública i bon govern, i en la Llei 1/2022, de 13 d'abril, de transparència i bon govern de la Comunitat Valenciana.  
2. Al personal contractat se li aplicarà la normativa vigent en matèria de bon govern i, en particular, el que es disposa en l'esmentada Llei 1/2022, de 13 d'abril, i en el Decret 56/2016, del Consell, de 6 de maig, pel qual s'aprova el Codi de Bon Govern de la Generalitat.